31998R1396
L 187/41
JURNALUL OFÍCIAL AL UNIUNII EUROPENE
REGULAMENTUL (CE) NR. 1396/98 AL COMISIEI
din 30 iunie 1998
de stabilire a normelor de aplicare în sectorul cărnii de pasăre a Regulamentului (CE) nr. 779/98 al Consiliului privind importul în cadrul Comunității al produselor agricole provenite din Turcia, de abrogare a Regulamentului (CEE) nr. 4115/86 și de modificare a Regulamentului (CE) nr. 3010/95
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 779/98 al Consiliului din 7 aprilie 1998 privind importul în cadrul Comunității al produselor agricole provenite din Turcia, de abrogare a Regulamentului (CEE) nr. 4115/86 și de modificare a Regulamentului (CE) nr. 3010/95 (1), în special articolul 1,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (2), astfel cum a fost modificat ultima dată prin Regulamentul (CE) nr. 2916/95 al Comisiei (3), în special articolul 15,
întrucât Decizia nr. 1/98 a Consiliului de asociere CE-Turcia din 25 februarie 1998 privind regimul de schimb cu produse agricole (4) a stabilit un regim preferențial aplicabil importului în Comunitate de produse agricole originare din Turcia;
întrucât Regulamentul (CE) nr. 779/98 a deschis, începând cu 1 ianuarie 1998, noi contingente tarifare anuale pentru anumite produse din sectorul cărnii de pasăre; întrucât aplicarea respectivelor contingente are efect pe o perioadă nedeterminată;
întrucât este necesar să se asigure gestionarea regimului prin intermediul licențelor de import; întrucât, în acest scop, este necesar să se definească, în special, modalitățile de prezentare a cererilor și elementele care trebuie să figureze pe cereri și pe licențe, prin derogare de la articolul 8 din Regulamentul (CEE) nr. 3719/88 al Comisiei din 16 noiembrie 1988 de stabilire a normelor comune pentru aplicarea regimului licențelor de import, de export și de fixare în avans a certificatelor pentru produse agricole (5), astfel cum a fost modificat ultima dată prin Regulamentul (CE) nr. 1044/98 (6); întrucât este, de asemenea, necesar ca licențelor să se elibereze după o perioadă de examinare și eventual cu aplicarea unui procentaj de acceptare unic;
întrucât, pentru a asigura regularitatea importurilor, este necesar să se eșaloneze pe un an cantitățile prevăzute la anexa I la prezentul regulament;
întrucât, pentru a asigura o gestionare eficientă a regimului, trebuie să se fixeze la 20 ECU per 100 kilograme valoarea garan ției referitoare la licențele de import în cadrul regimului menționat; întrucât riscul de speculă inerent regimului în sectorul cărnii de pasăre impune condiționarea accesului operatorilor la regimul menționat de respectarea unor condiții precise;
întrucât este oportun să se atragă atenția operatorilor asupra faptului că licențele nu pot fi utilizate decât pentru produsele care respectă toate cerințele sanitare-veterinare în vigoare în Comunitate;
întrucât măsurile prevăzute de prezentul regulament sunt conforme cu avizul Comitetului de gestionare a cărnii de pasăre și a ouălor,
ADOPTĂ PREZENTUL REGULAMENT:
Articolul 1
Orice import în Comunitate, efectuat în cadrul regimului prevăzut de Regulamentul (CE) nr. 779/98, de produse care se încadrează în grupele prevăzute în anexa I la prezentul regulament este condiționat de prezentarea unei licențe de import.
Cantitățile de produse care beneficiază de regimul menționat și procentajul dreptului vamal sunt stabilite în anexa I.
Articolul 2
Contingentele menționate la articolul 1 sunt repartizate după cum urmează:
-
25 % în perioada cuprinsă între 1 ianuarie și 31 martie;
-
25 % în perioada cuprinsă între 1 aprilie și 30 iunie;
-
25 % în perioada cuprinsă între 1 iulie și 30 septembrie;
-
25 % în perioada cuprinsă între 1 octombrie și 31 decembrie.
Articolul 3
Licențele de import menționate la articolul 1 sunt reglementate de următoarele dispoziții:
(a)
solicitantul unei licențede import trebuie să fie o persoană fizică sau juridică ce poate dovedi, în momentul prezentării cererii, la solicitarea autorităților competente din statele membre, că a importat sau exportat cel puțin 50 de tone de produse care intră sub incidența Regulamentului (CEE) nr. 2777/75 în timpul fiecăruia din cei doi ani calendaristici anteriori anului în care se solicită licențele. Cu toate acestea, unitățile de vânzare cu amănuntul sau restaurantele care vând aceste produse consumatorului final sunt exceptate de la regimul menționat;
(b)
cererea de licență de import nu trebuie să menționeze decât unul dintre numerele de grupă definite în anexa I la prezentul regulament; aceasta poate face referire la mai multe produse aparținând unor coduri diferite ale Nomenclaturii Combinate (codurile NC). În acest caz, toate codurile NC și denumirea acestora trebuie înscrise în rubricile 16 și, respectiv, 15.
Cererea de licență trebuie să se refere la cel puțin o tonă și la cel mult 10 % din cantitatea disponibilă pentru grupa în cauză și în cursul perioadei definite la articolul 2;
(c)
cererea de licență și licența conțin, în rubrica 8, mențiunea țării de origine; licențele obligă la importuri din țara menționată;
(d)
cererea de licență și licențele conțin, în rubrica 20, una dintre următoarele mențiuni:
-
Reglamento (CE) no 1396/98
-
Forordning (EF) nr. 1396/98
-
Verordnung (EG) Nr. 1396/98
-
Κανονισμός (ΕΚ) αριθ. 1396/98
-
Regulation (EC) No 1396/98
-
Règlement (CE) no 1396/98
-
Regolamento (CE) n. 1396/98
-
Verordening (EG) nr. 1396/98
-
Regulamento (CE) n.o 1396/98
-
Asetus (EY) N:o 1396/98
-
Förordning (EG) nr 1396/98;
(e)
licența conține, în rubrica 24, una dintre mențiunile următoare:
Reducerea dreptului din Tarifului Vamal Comun după cum se prevede în:
-
Reglamento (CE) no 1396/98
-
Forordning (EF) nr. 1396/98
-
Verordnung (EG) Nr. 1396/98
-
Κανονισμό (ΕΚ) αριθ. 1396/98
-
Regulation (EC) No 1396/98
-
Règlement (CE) no 1396/98
-
Regolamento (CE) n. 1396/98
-
Verordening (EG) nr. 1396/98
-
Regulamento (CE) n.o 1396/98
-
Asetus (EY) N:o 1396/98
-
Förordning (EG) nr 1396/98.
Articolul 4
(1) Cererea de licență nu poate fi prezentată decât în cursul primelor zece zile ale fiecărei perioade definite la articolul 2.
Cu toate acestea, pentru cantitățile disponibile pentru primele trei perioade ale anului 1998, menționate la articolul 2, cererile de licențe nu pot fi depuse decât în cursul primelor zece zile începând cu 1 iulie 1998.
(2) Cererea de licență trebuie depusă la autoritatea competentă din statul membru unde este stabilit solicitantul sau unde își are sediul social. Cererea nu se admite decât cu condiția ca solicitantul să declare în scris că nu a prezentat și se angajează să nu prezinte, pentru perioada în curs, alte cereri referitoare la produsele din aceeași grupă în statul membru de depunere a cererii sau într-un alt stat membru.
În cazul în care solicitantul prezintă mai mult de o cerere pentru produse din aceeași grupă, nici una dintre cererile sale nu se admite.
(3) Cererile de licențe de import pentru toate produsele menționate la articolul 1 sunt însoțite de constituirea unei garanții de 20 ECU pentru 100 de kilograme.
(4) Statele membre comunică Comisiei, în a cincea zi lucrătoare următoare încheierii perioadei de depunere a cererilor, cererile prezentate pentru fiecare dintre produsele din grupa în cauză. Această comunicare conține lista solicitanților și o evidență a cantităților solicitate pentru grupă.
Toate comunicările, inclusiv comunicările de tipul „nici una”, se transmit prin mesaj telex sau prin fax, în ziua lucrătoare stipulată, după modelul prezentat în anexa II, în cazul în care nu a fost prezentată nici o cerere, sau după modelele prezentate în anexele II și III, în cazul în care au fost prezentate cereri.
(5) Comisia hotărăște, în cel mai scurt timp, în ce măsură se poate da curs cererilor menționate la articolul 3.
În cazul în care cantitățile pentru care au fost solicitate licențe depășesc cantitățile disponibile, Comisia fixează un procentaj unic de acceptare a cantităților cerute.
În cazul în care cantitatea globală care face obiectul cererilor este mai mică decât cantitatea disponibilă, Comisia determină cantitatea restantă care se adaugă la cantitatea disponibilă a perioadei următoare.
(6) Licențele se eliberează, de îndată ce este posibil, după luarea deciziei de către Comisie.
(7) Licențele nu se pot utiliza decât pentru produsele care respectă toate cerințele sanitare-veterinare în vigoare în Comunitate.
Articolul 5
În sensul aplicării articolului 21 alineatul (2) din Regulamentul (CEE) nr. 3719/88, valabilitatea licențelor de import este de o sută cincizeci de zile de la data eliberării lor efective.
Licențele de import eliberate în temeiul prezentului regulament nu sunt transmisibile.
Articolul 6
Dispozițiile Regulamentului (CEE) nr. 3719/88 se aplică fără a aduce atingere dispozițiilor prezentului regulament.
Cu toate acestea, prin derogare de la articolul 8 alineatul (4) din regulamentul menționat, cantitatea importată în baza prezentului regulament nu poate fi mai mare decât cea menționată în rubricile 17 și 18 ale licenței de import. Cifra „0” este înscrisă în acest scop în rubrica 19 a licenței menționate.
Articolul 7
Punerea în liberă circulație a produselor importate este condiționată de prezentarea unui certificat de circulație EUR.1 eliberat de către țara exportatoare, în conformitate cu dispozițiile din protocolul nr. 3 anexat la Decizia nr. 1/98 a Consiliului de asociere CE-Turcia.
Articolul 8
Prezentul regulament intră în vigoare la 1 iulie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 1998.